Notum sit omnibus, [ta]m futuris quam presentibus, quod ex [precepto] domini nostri papæ Calisti, ad audientiam Engolismensis episcopi G[erardi] et sanctæ Romanæ ecclesie legati, A[imericus] ecclesiæ Claromontensis episcopus, cum clericis suis et P..... monasterii Cluniacensis abbas, cum monachis suis pro querimoniis diffiniendis quas æcclesia Claromontensis adversus eos et ipsi adversus eam habuerant, quod Luperciacum convenerunt, ubi auditis ex utraque parte rationibus, religiosi ac sapientes viri, videlicet episcopi Vivariensis, Agignensis, Lemovicensis et Petragoricensis; abbates Sancti Marcialis, Sancti Eparchii, et Aureliacensis; clerici Hugo de Lavardino, et Hiterius, Valentinæ æcclesiæ canonicus, ad reformationem pacis inter eos et concordiæ, hanc diffinitionem ab utrisque laudatam ac concessam, pro judicio dederunt; quod quicquid in ecclesiis Arverniæ monachi Cluniacenses possidebant quando celebratum fuit ab Urbano, bonæ memoriæ papa, apud Claromontem concilium, illud etiam Cluniacensis ecclesia teneret et haberet. Si vero postea, concedente Claromontensis ecclesiæ pontifice, cum laude quatuor aut trium ejusdem ecclesiæ clericorum, monachi Cluniacenses aliquid quod non esset de communi victu canonicorum Beatæ Mariæ, salva episcopi censura, a clericis vel laicis obtinuerunt, similiter Cluniacensis æcclesia quiete teneret et haberet. Si autem aliquis æcclesiæ Claromontensis episcopus, non concedente canonicorum generali capitulo, ecclesias vel alia ecclesiastica de communi victu clericorum cum tribus aut quatuor alienaverit, et monachis Cluniacensibus, vel aliis dederit, illas Claromontensis ecclesia revocabit et monachi Cluniacenses perdiderint. Huic autem placito interfuerunt tam laicales personæ quam clerici: G. abbas de Brantosma, G. abbas de Sarlatho, archidiaconi Petragoricenses; W. de Nanclaro; J. de Salis; G. prior Huserchiæ, monacus; P. et G. de Mirebello, monachi; E. prior de Vestencio, clericus; R[icardus] legati nepos, clericus; Hugo monacus Casæ Dei; A. vicecomes Lemovicensis; Stephanus de Castello et plures alii laici; Prior de Cruacho, monacus; A. decanus de Seliacho; S. archipresbiter de Cuciacho; P. prior de Buxera, monacus.